กล่าวโทษเพิ่มก๊วนปั่น‘สุริยา’เพิ่มอีก 5 ราย
ก.ล.ต. กล่าวโทษปั่นหุ้น METROTUCCSECC เพิ่มอีก 5 คน มีอดีตผู้บริหาร บล.ยูไนเต็ด ร่วมด้วย
31 ม.ค. 2555

ก.ล.ต. กล่าวโทษปั่นหุ้น METRO-TUCC-SECC เพิ่มอีก 5 คน มีอดีตผู้บริหาร บล.ยูไนเต็ด ร่วมด้วย 
นายวสันต์ เทียนหอม รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้กล่าวโทษนายพรเทพ ถาวรวิสุทธิกุล และ น.ส.อารดา เลิศภิญโญภาพ อดีตผู้บริหาร บริษัทหลักทรัพย์ ยูไนเต็ด (US) และบุคคลอีก 3 คน คือ นายประยุทธ์ เลิศภิญโญภาพ นายนฤพล ฉัตรเฉลิมวิทย์ และ น.ส.ลัดดา พรสุวรรณนภา ต่อกรมสอบสวนคดีพิเศษ 
เนื่องจากพบหลักฐานว่า นายพรเทพ และ น.ส.อารดา รู้เห็นกับนายสุริยา ลาภวิสุทธิสิน ใช้บัญชีซื้อขายหุ้นของคนอื่นสร้างราคาหุ้น บริษัท เมโทรสตาร์ พร็อพเพอร์ตี้ (METRO) ระหว่างวันที่ 19 ก.ย-30 พ.ย. 2549 และหุ้นไทยยูนีคคอยล์เซ็นเตอร์ (TUCC) ระหว่างวันที่ 1-31 ต.ค. 2550 และรู้เห็นกับนายสุริยา นายสมพงษ์ วิทยารักษ์สรรค์ และนายสมชาย ศรีพยัคฆ์ ใช้บัญชีหุ้นคนอื่นปั่นหุ้นบริษัท เอส.อี.ซี ออโต้เซลส์ (SECC) ระหว่างวันที่ 12 ก.ย.-24 พ.ย. 2551 
นายประยุทธ์ นายนฤพล และ น.ส.ลัดดา ให้ความช่วยเหลือ โดยยินยอมให้ใช้บัญชีซื้อขายหุ้นของตนเอง เพื่อสร้างราคาหุ้น METRO และ TUCC
“คดีนี้ส่งผลให้นายพรเทพและ น.ส.อารดา มีลักษณะต้องห้ามของบุคลากรในธุรกิจตลาดทุน และเพิกถอนความเห็นชอบเป็นผู้ติดต่อนักลงทุนของ น.ส.อารดา” นายวสันต์ กล่าว